b'\n_START_ARTICLE_\nWilhelm Petersen\n_START_PARAGRAPH_\nWilhelm Petersen (10. elokuuta 1900 Elmshorn \xe2\x80\x93 22. toukokuuta 1987 Elmshorn) oli saksalainen taidemaalari._NEWLINE_16-vuotiaana Petersen harjoitteli ootraamista ja koristelumaalausta Peter Gustav Dor\xc3\xa9nin opissa Hampurissa. Vuonna 1918 h\xc3\xa4n liittyi Freikorpsiin, jossa palveli vuoteen 1920 saakka. Seuraavaksi h\xc3\xa4n teki maalauksia ja restaurointeja eri asiakkaille. Vuonna 1923 h\xc3\xa4n toimi St\xc3\xb6rtebeker-laivan puosuna. Laiva teki useita matkoja eri puolelle Skandinaviaa._NEWLINE_1930-luvulla h\xc3\xa4n maalasi j\xc3\xa4ljitellen hollantilaisia mestareita, joiden kanssa h\xc3\xa4n tunsi yhteytt\xc3\xa4 pohjois-saksalaisen verenperint\xc3\xb6ns\xc3\xa4 vuoksi. H\xc3\xa4nen p\xc3\xa4\xc3\xa4aiheenaan oli maalaisromanttinen vanhanaikaisen el\xc3\xa4m\xc3\xa4n sankarillisuuden kuvaaminen. Petersen teki vuosikymmenen puoliv\xc3\xa4liss\xc3\xa4 viikinkien el\xc3\xa4m\xc3\xa4st\xc3\xa4 kertovan maalaussarjan, joka miellytti kansallissosialisteja. Matkakirjassaan Kolmannen valtakunnan vieraana Olavi Paavolainen vierailee muun muassa Petersenin n\xc3\xa4yttelyss\xc3\xa4 1936 ja kertoo vaikutelmiaan t\xc3\xa4m\xc3\xa4n maalauksista ja natsi-Saksan taiteesta. Vuonna 1938 h\xc3\xa4n sai laajempaa tunnustusta ja h\xc3\xa4net nimitettiin taiteen professoriksi._NEWLINE_Toisen maailmansodan sytytty\xc3\xa4 1939 Petersen liittyi armeijaan, jossa toimi sotilaana, sotapiirt\xc3\xa4j\xc3\xa4n\xc3\xa4 ja sotakirjeenvaihtajana. Seuraavana vuonna h\xc3\xa4net palkittiin Schleswig-Holsteinin kulttuuripalkinnolla. Vuonna 1941 h\xc3\xa4n piti retrospektiivin Kielin taidekeskuksessa._NEWLINE_Petersen oli tutustunut Eduard Rhein-nimiseen kustantajaan 1920-luvulla. Sodan j\xc3\xa4lkeen Rhein antoi Petersenille t\xc3\xb6it\xc3\xa4 H\xc3\xb6rzu-aikakauslehden kuvittajana._NEWLINE_Vuonna 1953 Petersen rupesi tekem\xc3\xa4\xc3\xa4n suosittua lasten kuvakirjasarjaa Mecki. Vuonna 1975 h\xc3\xa4net palkittiin Friedrich Hebbel-palkinnolla Mecki-kirjojen kuvituksesta. Samana p\xc3\xa4iv\xc3\xa4n\xc3\xa4, kun h\xc3\xa4n sai palkinnon h\xc3\xa4nen kotitalonsa paloi tuhopolton seurauksena. Yli kolmannes h\xc3\xa4nen t\xc3\xb6ist\xc3\xa4\xc3\xa4n tuhoutui palossa. Kaksi vuotta my\xc3\xb6hemmin h\xc3\xa4n alkoi k\xc3\xa4rsi\xc3\xa4 n\xc3\xa4\xc3\xb6n heikkenemisest\xc3\xa4, mik\xc3\xa4 teki ty\xc3\xb6skentelyn vaikeaksi. H\xc3\xa4n kuoli 1987 melkein n\xc3\xa4k\xc3\xb6ns\xc3\xa4 menett\xc3\xa4neen\xc3\xa4.'